
Rector Magnífic, autoritats, doctors, professors i tots els que amb la vos- 
tra assistència honoreu aquest acte solemne. Com ja dèiem en la proposta 
perquè s'investís al professor Paul Preston Doctor Honoris Causa per aquesta 
universitat: Poques figures com la de l' historiador britànic i reputat hispanista 
requereixen menys esforç per justificar aquest Doctorat pel qual el proposem 
els sotasignats i ara padrins en nom del Departament d'Història i d'Història 
del Art de la Facultat de Lletres i del Departament de Dret Públic de la Facul- 
tat de Ciències Jurídiques del campus Catalunya de la URV. El professor Pres- 
ton ocupa actualment la càtedra Príncep d'Astúries d'Estudis Hispànics a la 
London School of Economics and Political Science de la Universitat de Lon- 
dres on dirigeix el Centre Cafiada Blanch d'Estudis espanyols contemporanis. 

Ningú ignora que la London School és un centre de referència en l'estudi 
de les ciències socials a Europa i la resta del món i que el professor Preston 
és sense cap mena de dubte l'hispanista contemporaniista més prestigiós i 
influent ja que el conjunt de la seva obra abraça, en la pràctica, totalitat dels 
temes més rellevants i debatuts de la història espanyola del segle XX i del 
que portem d'aquest segle. Ha estat un dels científics que més han estudiat 
minuciosament la Guerra Civil: els antecedents, el reformisme republicà, 
el sollevament i la revolució que provocaren. També ha realitzat estudis 
generals d'ampli espectre com la pròpia Guerra Civil o temes més concrets 
d'aquesta com: el paper exercit, el dels corresponsals de guerra estrangers, 
el seu desenllaç final, el d'algunes dones rellevants que foren marcades per 
l'enfrontament bèl-lic, passant per l'estudi de les dretes espanyoles, la seva 
feixistització i militarització. També la seua obra és imprescindible per en- 
tendre la polèmica questió de la repressió. l'Holocaust espanyol es l'estudi 
més exhaustiu sobre el terror desplegat a Espanya a partir de la rebel:-lió/ 
alçament militar en ambdues zones. També té un estudi innovador del que 
s'ha vingut a anomenar la tercera Espanya. Igualment és una autoritat en la 
transició a la democràcia i en coneixement del dictador Francisco Franco. 
La seua magna biografia és la més reconeguda internacionalment sobre ell 
i l'època que visqué. Així mateix, altres biografies fonamentals seues són 


la del rei Joan Carles i la del Secretari General del Partit Comunista de Es- 
panya, Santiago Carrillo, etc., etc., etc. 

Com editor i director ha publicat nombrosos llibres que contemplen les 
temàtiques més variades relacionades amb l' Espanya i la Catalunya con- 
temporànies i la seva projecció exterior. Ha publicat un bon nombre de 
capítols de llibres editats o dirigits per ell o per d' altres, ha escrit centenars 
d'articles en revistes especialitzades i ha impartit un nombre ingent de con- 
ferències i entrevistes per mig món. Com articulista i opinador ha tingut i 
té una amplia presència als media i en òrgans de rellevància internacional. 

És membre de la Royal Historical Society, està en possessió de l' Encomi- 
enda de la Orden del Mérito Civil concedida pel rei Joan Carles I pels seus 
serveis a Espanya, és Caballero de la Gran Cruz de la Orden de Isabel la Ca- 
tólica, membre de l'Acadèmia Britànica, Premi "Así fue. La Historia resca- 
tada", membre del California Institute of International Studies, Comendador 
de l'Ordre de l'Imperi Britànic, Membre de l'Acadèmia Europea de Yuste, i 
pel que ens afecta a nosaltres com a acadèmics i estudiosos de la Catalunya 
i de l' Espanya contemporànies el professor Preston és Premi Internacional 
Ramón Llull atorgat per la Generalitat de Catalunya, per les seves contribu- 
cions historiogràfiques del nostre passat. Ha estat igualment distingit amb 
el Premi Trias Fargas i és membre de l' Institut d'Estudis Catalans. Està igual- 
ment en possessió del Premi d'Història Santiago Sobrequés. 

El professor Preston s'ha caracteritzat sempre pel seu pensament crític, 
per la lluita per la llibertat i pel coneixement de la cultura espanyola en la 
seva àmplia diversitat, amb especial atenció a Catalunya, esforçant-se per la 
transmissió dels valors inherents a una democràcia pluralista avançada. La 
seva xarxa de contactes i de col-laboradors per totes les Universitats de l'Estat 
és extraordinàriament àmplia i els seus esforços per ajudar i donar a conèixer 
l'obra de joves doctorands i la d'altres col-legues és notable, havent escrit 
nombrosos pròlegs d'obres de referència dins la historiografia espanyola. 

Les seves relacions amb Catalunya en general i, amb Tarragona en parti- 
cular, son àmplies i fermes. En una de les seves últimes col-laboracions aca- 
dèmiques dirigida pel prestigiós professor Angel Vifias, En el combate por la 
historia. La República, la guerra civil y el franquismo (2012) i que ha tingut 
una notable repercussió en el món historiogràfic espanyol, comparteix pà- 
gines amb alguns dels millors especialistes de la Universitat catalana com 
Josep Fontana, Ferran Gallego, Josep Puigsech, Hilari Raguer o Pere Ysàs. A 
tot això cal afegir que en l'esmentada obra hem participat quatre professors 

d'aquesta Universitat, entre ells els autors d'aquesta laudatio. I també vo- 
lem assenyalar amb orgull per la nostra banda que ens ha concedit l'honor 
d'acceptar ser membre del Consell Científic del Centre d'Estudis i Conflictes 
Socials: Guerres, exilis, transicions i migracions en el Món Contempora- 
ni (CECOS) i també del Consell Assessor de la col-lecció de Publicacions 
de Ciències Socials del referit centre, que hem organitzat diferents profes- 
sors del Campus Catalunya en una primera i innovadora iniciativa de col- 
laboració interdisciplinària en l' àmbit de les Ciències Socials. L'any passat 
Paul Preston ens va concedir a aquesta universitat el privilegi de dictar la 
conferència inaugural del curs acadèmic. I per si no fos suficient és impera- 
tiu assenyalar que és afiliat honorífic de la colla Jove Xiquetes de Tarragona. 

A tot això cal afegir que la URV és la primera universitat de l'Estat que té 
l'honor de concedir al professor Preston el seu primer doctorat Honoris Cau- 
sa per part d'una universitat de l'àmbit hispànic. I això ens curulla d'orgull, 
tot convertint aquesta universitat en precursora i pionera de reconeixements 
similars que sens dubte seguiran aquest que avui li concedim. 

Però resultaria inútil estendre's en mèrits que són ben coneguts per 
qualsevol persona culta mínimament familiaritzada amb la història contem- 
porània d'Espanya. Deia Pedro Laín Entralgo que: "És de bien nacidos ser 
agradecidos" i és molt l'agraiment que els estudiosos de la nostra generació 
i de les seguents tenim amb el professor Preston qui atresora un elenc de 
virtuts personals que és necessari ressaltar aquí, ja que sempre ha tingut 
clara aquella màxima d'Antonio Machado, tan senzilla com profunda: "Por 
mucho valor que tenga un hombre nunca tendrà valor més alto que ser 
hombre". I, com deia el poeta i cantant argentí Atahualpa Yupanqui: "Lo 
primero es ser hombre y lo segundo poeta". 

Paul Preston és un gran poeta -és a dir un gran historiador-, i sols amb 
això n'hi hauria prou per honrar-lo aquí amb la màxima distinció acadèmi- 
ca, però per damunt de tot desborda alguna cosa que cada vegada trobem 
més a faltar en aquest món tan agressiu, competitiu i sense ànima: huma- 
nitat. Humanitat per fer-se partícip de tot el que és propi de l'ésser humà, 
com declarava Publi Terenci l'Africà: Homo sum, nihil humani a me alienum 
puto. (sóc home i res humà m'és aliè). Paul Preston comparteix tot allò que 
afecta als seus amics, col-legues i col-laboradors, tot i ésser de vegades difí- 
cil distingir els uns dels altres. 

El professor Preston, encara que no ho faci, podria fer gala de ser un 
home que s'ha fet a si mateix. D'origen humil va tenir l'infortuni, encara 

nen, de perdre la seva mare d'una greu malaltia que també el va afectar 
i de la que, afortunadament, va curar-se aviat. La seva madrastra no li va 
fer la vida fàcil, i al col-legi el van tractar amb duresa com era costum a 
molts centres religiosos de l'època. el van criar els seus avis, pobres però 
molt afectuosos. El seu pare es va tornar a casar quan tenia deu anys i es va 
mudar bastant lluny del seu col-legi de Liverpool. Per la qual cosa havia de 
aixecar-se a les 6 del matí i fer successius transports (en tren, ferri i autobús) 
per arribar a l'escola. Per això, tornava a casa esgotat. Va haver de lluitar 
molt i ser persistent per obrir-se camí en un camp tan competitiu i classista 
com ho era l'acadèmia a l'Anglaterra del seu temps. 

No va tenir doncs la vida fàcil d'altres historiadors prestigiosos com 
Hugh Thomas, el seu mestre, nascut Raymond Carr, membre del Bullingdon 
Club a Oxford (normalment per els més rics) i casat amb una aristòcrata 
amb molts diners. 

La seva passió més ferma va ser de seguida Espanya, i molt concreta- 
ment l'Espanya del segle XX i fonamentalment la guerra civil a la qual va 
accedir a través del clàssic de Gerald Brenan, The Spanish Labyrinth i del 
igualment clàssic d'Hugh Thomas, The Spanish Civil VVar, amb qui va estu- 
diar becat un màster a la Universitat de Reading i del que aviat esdevindria 
l'ajudant. Considera també el seu mestre a Herbert Southvvorth, el llibre 
del qual El mito de la cruzada de Franco li va dedicar i el va inspirar. Va 
començar a llegir espanyol i va ser becat a Espanya on ja va sorprendre de 
seguida amb el seu castellà balbotejat, que va aprendre però ràpidament a 
parlar amb gran fluidesa, a base de posar-hi el mateix empeny, dedicació i 
seriositat amb què ho fa tot. 

Becat de nou, va marxar a la Universitat d'Oxford a preparar la seva 
tesi, tot viatjant i residint a Espanya amb molta frequència durant tres anys. 
El resultat va ser la seva tesi doctoral: The Socialists, the Ligalist Right and 
the Brealedovvn of Parliamentary Government in Spain 1931-1936. I a partir 
d'aquest llibre editat en castellà en 1978 amb el títol de, "La destrucción 
de la democracia en Espahia. Reforma, reacción y revolución en la Segunda 
República" no ha parat d'estudiar, investigar, escriure i publicar ni per un 
moment. 

Preston, com ha comentat ell mateix, es va casar amb Espanya, Gabrie- 
lle, la seva dona, que és molt viatgera, sol dir-li en broma que vol veure un 
altre país i ell li contesta que sí però que encara hi ha llocs d'Espanya que 
no coneix. 

Fer un ràpid repàs de tota la seva obra, ni que fos concís, seria tasca 
impossible en el temps que disposem doncs aquesta és extraordinàriament 
àmplia, seminal i valenta. Ens limitarem doncs a traçar unes breus pinzella- 
des de la seva biografia personal, questió no menor per a nosaltres, biografia 
intel-lectual molt condicionada per l'espant de la guerra civil i completa- 
ment lligada a la història, la cultura i la civilització espanyoles. 

La fiblada d'amor amb Espanya va començar amb la seva gent abans 
que no amb la seva història i la seva cultura, coherentment amb la seva gran 
humanitat. No es priva de dir que el que passa aquí l'afecta tant o més que 
el que succeeix al seu país. Hi ha excepcions, clar: per molt "culer" que 
sigui, que ho és, l'Everton ocupa un lloc preferent en el seu cor, i és que 
com va dir Reiner Maria Rillee: "La infància es la verdadera Pàtria de l'ésser 
humà" i com bé sabem tots, qui perd les arrels, perd la identitat. 

En ocasió d'una visita en companyia d'alguns amics a la cota 705 de la 
serra de Pàndols, li van mostrar el monòlit en memòria dels soldats de la 
lleva del biberó, la mateixa del Josep Benet, i l'estela amb la inscripció dels 
combatents britànics caiguts en aquella duríssima batalla. L' historiador no 
va poder contenir l'emoció i no va poder evitar humitejar les seves galtes. 

Preston no pot ser fred amb Espanya, però pensem que sí que és objec- 
tiu i que no li costa res ser honest. Com no commoure'ns amb les condici- 
ons de vida dels obrers espanyols en els anys 302 Com no indignar-se amb 
l'oposició que el reformisme republicà va suscitar en les dretes espanyoles2 
Per a ell no eren mesures revolucionàries sinó simplement humanitàries. 
Com no estremir-se amb les víctimes de la repressió i el terror2 I és que el 
que més li agrada a Preston del seu treball és poder escriure sobre perso- 
nes i empatitzar amb elles. Creiem que això no li va passar amb el general 
Franco, però que no es preocupi, ens passa a molts. Simpatitzar amb les 
víctimes li val en ocasions ser brutalment insultat des de sectors que no 
cal assenyalar. Són fanàtics i pobres d'esperit que mai entendran res, in- 
capaços de sostreure's al maniqueisme que bloqueja les seves ments i els 
podreix el cor. 

A hores d'ara hi ha qui confon l'obligada objectivitat d'un historiador, 
d'un científic social, amb l'equidistància o la imparcialitat entre les dues 
Espanyes enfrontades. Paul Preston ho té molt clar. El famós "Todos fuimos 
culpables", d'un socialista per cert, Juan-Simeón Vidarte, ràpidament assu- 
mit pels franquistes més civilitzats, no se sosté historiogràficament parlant. 
Diu Paul Preston en unes declaracions al periodista i escriptor Juan Cruz: 

Los responsables realmente son pocos, las víctimas, muchísimas. Ese es 
el asunto. Si los que decían que lo hacían por patriotismo, para salvar 
a Espafa, hubiesen sido consecuentes, el mismo 18 de julio habrían 
propuesto un gobierno de coalición con militares. /Ni hablarl Ya habían 
decidido que había que matar a las autoridades republicanas, a los man- 
dos del Fjército y a los líderes de los sindicatos... La idea de que los fallos 
de la república, que los hubo, justificaba la matanza me cuesta aceptar- 
la. Por eso a quien dice que, siendo hispanista, uno debe ser totalmente 
aséptico y frío, le diría que, por supuesto, eso se puede hacer así si no 
tienes empatía humana. Y yo la tengo con los espafioles'. 


La guerra civil li va obrir un món per a la reflexió i el coneixement. Es- 
panya va ser llavors un laboratori d'experimentació sobre la pròpia condició 
humana portada a límits extrems i allà, com ell mateix ha dit, estava tota la 
història del segle XX: Stalin, Hitler Mussolini, Trotshi, l'anarquisme, el feixis- 
me, el socialisme, la maçoneria, el moviment obrer... 

Com a molts altres contemporaniistes el conflicte espanyol el va com- 
moure profundament. No fa gaire temps, amb motiu de la publicació del 
seu últim llibre sobre el final de la guerra civil va dir: 


Les ferides de la Guerra Civil continuen obertes. Cap guerra no acaba 
bé, sobretot per als perdedors, però el final de l'espanyola va ser espe- 
cialment tràgic. Més de cent mil persones van caure innecessàriament 
en mans dels feixistes, i això va augmentar massivament la capacitat de 
repressió de Franco, amb conseqúuències que encara avui es noten. La 
generació de la transició no volia parlar-ne per por del terror institucio- 
nal i hi va haver un pacte de l'oblit, un desig tàcit de no arriscar-se a un 
altra guerra O a una altra dictadura. Calia anar amb peus de plom. Però 
avui, amb el pas del temps i com a consequència de la crisi i la irritació, 

els néts reivindiquen la memòria històrica 7. 


Una de les seves obres més importants i que més esforç li ha costat tirar 
endavant ha estat, "El holocausto espafiol. Odio y exterminio en la Guer- 
ra Civil y después" (2011). Va rebre nombrosos atacs per caracteritzar de 


1. Paul Preston, "No hay gente en Espafia dispuesta a pasar del odio al exterminio". 
Entrevista de Juan Cruz, (EL PAIS SEMANAL, n2 1186. Domingo 17 de julio de 2011, p. 34). 

2. Paul Preston, "El final de la guerra", Entrevista de Rafael Ramos, corresponsal a Londres. 
(La Vanguardia, diumenge, 30 de novembre 2014, p. 60). 

"holocaust" la guerra civil i considerar que feia distincions entre les víctimes 
d'una zona i d'una altra, el que demostrava palpablement que desconeixen 
la significació del concepte mateix, no necessàriament exclusiu de la Xoà, i 
que significa sacrifici, massacre, matança i d'això va haver-hi en abundància 
en la guerra, a part de demostrar que no s'havien llegit el llibre. 

A Preston, que viu a la típica casa adossada britànica al barri de Musvvelll 
Hill, envoltat de llibres i discos, amb vistes d'una banda a un carrer tranquil 
residencial i de l'altra a un jardí salvatge recobert de fulles tardorenques, li 
pregunten amb frequència què farà quan es jubili. Sabem tots que seguir 
treballant, però ell amb la seva habitual senzillesa i molta sorna sempre els 
contesta: "Saber on va l'autobús 134, que passa per aquí". 

Una de les característiques més atractives de la seva personalitat és el seu 
sentit de l'humor tan fi i la seva agudesa verbal. En els atzarosos temps de la 
transició, el que popularment es conegué com Platajunta i que va aglutinar per 
fi tota l'oposició democràtica al franquisme, es va reunir amb parlamentaris 
britànics a VVestminster. Paul traduia les intervencions dels representants que 
havien anat a Londres. Després d'una intervenció del PCE, potser Ignacio Ga- 
llego, un parlamentari va preguntar quants presos politics hi havia a Espanya. 

S'havia establert un torn d'intervencions rigorós i li tocava respondre al 
representant del PSOE, que es va enrotllar en una correcció/matisació de les 
manifestacions del company del PCE sobre la unitat dels demòcrates. Quan 
va acabar la seva intervenció, els anglesos es van girar cap al Doctor Preston 
que escaridament va dir alguna cosa com ara: quinze mil quatre-cents vint..., 
posem per cas, resolent la questió. Com diríem en castellà: "El que sabe, 
sabe, y el que no, que vaya a Salamanca". 

Paul Preston manté una relació molt estreta amb Catalunya que ha sabut 
mostrar-se generosa reconeixent-li tot el que ha vingut fent per la seva histò- 
ria i la seva cultura. Per Sant Jordi, potser la festa catalana més emblemàtica, 
almenys des de la perspectiva del món de la cultura, Preston acudeix sempre 
que li és possible i signa no només el seu últim llibre sinó també molts altres 
títols més antics, la qual cosa el gratifica encara més. És el que té la diada 
de Sant Jordi, una festa tan especial que fa que les ciutats es converteixin en 
llibreries. Prou especial com perquè ell s'exclami: "Per mi, Sant Jordi és una 
de les meravelles del món, sense necessitat que hi hagi cap piràmide". 

Igual que el gran hispanista i catalanista, John Elliot, Paul Preston ha après 
també català com dèiem, idioma que va voler aprendre i parla i escriu amb 
gust i fluidesa. Ell mateix ho ha explicat: 

Quan em van atorgar el premi internacional Ramon Llull vaig trucar al 
meu amic Hilari Raguer i li vaig confessar que em feia vergonya no parlar 
bé el català per poder fer un discurs en aquesta llengua. Em va enviar de 
seguida per correu una capsa amb tot el material didàctic del Digui Digui, 
un curs de fa tant de temps que els vídeos eren cintes VHS i els àudios 
venien en cintes de casset. Però em va funcionar...: 


Estem doncs davant d'un hispanista internacionalista, d'un home del seu 
temps, sensible i atent també a la diversitat cultural espanyola a la qual Ca- 
talunya ofereix, generosa com ell, tota la seva riquesa i potencialitat. Ara el 
Dr. Preston ha tingut la generositat d'oferir tot el seu arxiu sobre l'Espanya del 
segle XX al Monestir de Poblet, el que sens dubte permetrà que es converteixi 
encara més del que ja és en un importantíssim centre d'estudi per a tota mena 
d'investigadors. 

Paul Preston: un home gran en la seva saviesa i en la seva humanitat, un 
home que ha dedicat la seva vida a conèixer-nos i entendre'ns, a explicar-nos 
als espanyols el nom de cada cosa, per què ens passa el que ens passa, des 
de la humilitat, el coneixement, el respecte i l'amor. Il en això ha invertit tot 
el seu ésser i temps, amb extrema generositat i abundants dosis d'humor 
britànic que, amanides amb "la conya" espanyola que coneix prou bé i prac- 
tica millor, ens resulten als seus col-legues, amics i admiradors un veritable 
bàlsam per suportar amb esperança els temps turbulents que ens toca viure. 

És un veritable plaer llegir a Preston perquè escriu molt bé i sempre apre- 
nem alguna cosa nova, però és encara millor escoltar-li compartint un bon 
vi perquè inevitablement anem a riure'ns i a gaudir de l'alegria de l'amistat i 
de sentir-nos vius. 

Només ens queda dir-li amb la mà al cor: 


Thanhe you very much, Dr. Preston, our Master. Thantss a lot, Paul, our truly 
friend, you novv so vvell that our home vvill be allvvays your home. 


Rector Magnífic, en la mesura que ens ha estat possible, hem exposat la 
vida i obra del senyor Paul Preston. Creiem, doncs, que hem dit prou perquè 
amb la vostra autoritat li sigui atorgat el reconeixement dels seus mèrits. Per 
tant, Rector Magnífic, us demanen que us digneu nomenar doctor honoris 
causa al senyor Paul Preston i incorporar-lo a la nostra universitat. 


3. Paul Preston, "La gran piràmide" (La Vanguardia, divendres, 24 abril 2015, p. 41). 

ss Discurs d'investidura 
pronunciat pel professor Paul Preston 


Rector Magnífic de la Universitat Rovira i Virgili, Dr. Josep Anton Ferre, 

Distingits professors i autoritats universitàries, 

Amics i amigues, 

Senyors i senyores, 

De bell antuvi, vull palesar el meu reconeixement per aquesta distinció 
en aquesta universitat, en aquesta província i en Catalunya, tres espais que, 
com intentaré demostrar, tenen una gran importància en la meva vida. 

A continuació, he d'expressar el meu agraiment per la /audatio que han 
fet els meus padrins, els professors Reig Tàpia i Sànchez Cervelló. He de dir 
que no em reconec del tot dins les seves paraules. Tot i així, els agraeixo tot 
el que han dit i potser més encara per què no han dit. 

Sembla que el professor Reig sap molt de mi i moltes coses que jo ma- 
teix havia oblidat. El que no ha dit és que quan jo vaig arribar a Espanya, 
l'any 1969, ell era literalment el primer historiador que vaig conèixer. Tots 
dos estàvem preparant sengles tesis doctorals i vam coincidir a l'Ateneu 
de Madrid. Anàvem compaginant les nostres activitats acadèmiques amb 
una altra de més agradable encara que molt més difícil. Em refereixo a la 
persecució de dues noies boniques de la Universitat Complutense. L'amistat 
que va néixer aleshores, malgrat unes dècades sense veure'ns, ha durat i ha 
crescut des de llavors a través d'una sèrie de col-laboracions que han sortit 
al llum en publicacions sobre la història contemporània espanyola. 

Vaig dir que Catalunya, Tarragona i la Universitat Rovira i Virgili tenen 
molt d'importància en la meva vida, tot i que en cada cas he de fer alguna 
matisació. Fa molts anys que vaig venint a Catalunya —de fet des de l'any 
1970. Vaig tenir al llarg dels anys una molt bona relació amb molts histori- 
adors catalans, des del gran Josep Fontana, passant per Josep Termes, autor 
del llibre esgarrifós Misèria i pobresa sobre els fets del poble tarragoní la 
Fatarella, i després amb Panxo Borja de Riquer, amb Pelai Pagès, amb Josep 
Maria Soler i Sabater, amb Joan Villaroya i Font, amb Carme Molinero, amb 
Conxita Mir i amb d'altres. Però potser la relació més important, a títol per- 
sonal i en sentit científic i ètic, ha estat sobretot amb el pare Hilari Raguer. 

Aquest matí els periodistes m'han fet unes preguntes sobre les acusacions 
que s'han fet respecte a una suposada persecució del castellà ací a Cata- 
lunya. Els he respost que, pel que fa a la meva experiència, cap d'aquests 
historiadors, ni cap persona al carrer, sense excepció, mai van criticar ni 
esmentar el fet de la meva incapacitat de parlar català. 

Toti que, com acabo de dir, vaig tenir molts de contactes i col-laboracions 
amb col-legues catalans, crec que la meva relació de debò amb Catalunya 
no va començar fins ben entrat el segle XXI. Em refereixo al moment quan 
finalment vaig aprendre una mica de català. No era exactament la millor 
manera d'aprendre'l començar amb seixanta anys. És una cosa curiosa que, 
tot i que aquesta relació va començar de la mà de gent del Monestir de 
Montserrat ha acabat ací, a Tarragona, al Monestir de Poblet. Ja ha contat el 
professor Reig Tapia l'anècdota de la capsa de vídeos VHS i cassets enviada 
pel meu mestre i amic, el pare Hilari Raguer, encara que no ha parlat del pa- 
per jugat per a la meva gossa que m'acompanyava durant els llargs passeigs 
quan escoltava les cintes. El procés del meu aprenentatge del català va ésser 
accelerat durant un viatge inoblidable que vaig fer a Montserrat per veure 
als pares Raguer i Massot i Muntaner. Hi vaig pujar amb l'Albert Manent, 
gran català i autor de moltes obres importants, entre les quals un estudi de 
la repressió al Camp de Tarragona. 

Potser perquè havia tingut unes experiències lingúístiques molt desagra- 
dables a França, recordo amb molt de plaer la calor tan diferent amb la qual 
la gent va rebre els meus esforços de principiant de l'espanyol. El que em va 
passar a Catalunya era potser més calorós encara. A més a més, en comen- 
çar a poder parlar català, on vaig poder practicar-lo va ésser a Tarragona. 
Després del meu viatge a Montserrat recordo una estona que vaig passar a 
Valls, on vaig establir una estreta amistat amb Fernanda Casas i el seu marit, 
Egberto Matos. Malgrat aquesta amistat, encara no he tingut la sort de co- 
incidir amb la temporada dels calçots i roman una assignatura pendent fer 
una calçotada amb ells. 

En parlant de Valls, tothom pensa en els seus castellers, i com ja m'ha 
recordat el professor Reig, he de confessar que, malgrat els meus enllaços 
afectuosos amb Valls, sóc afiliat honorífic de la competència, la Colla Jove 
Xiquets de Tarragona. 

Com no podia ésser d'altra manera, la província de Tarragona suposa per 
a mi la Guerra Civil i la Batalla de l'Ebre. Durant molts d'anys, he tingut una 
gran amistat a Marçà amb un parell d'anglesos, Roger i Angela Jaclsson, ella 

estudiosa dels serveis mèdic de les Brigades i presidenta de l'associació per 
la memòria No Jubilem la Memòria. Amb ells vaig visitar molts llocs històrics 
de la Guerra Civil, entre altres, Móra d'Ebre, Corbera d'Ebre, Miravet, Flix, 
Gandesa i l'hospital improvisat en una cova a prop de la Bisbal de Falset so- 
bre el qual ella va escriure un llibre important. A un punt clau de la batalla, la 
cota 705 de la serra de Pàndols, a la vora del Pinell de Brai, hi vaig anar una 
vegada amb el meu amic Antoni Vives i una altra amb Jach Jones, heroi de 
les Brigades Internacionals, per descobrir una placa als morts de les Brigades. 

No tot ha estat relacionat amb la Guerra. A Falset vaig conèixer els vins 
de Montsant i Capçanes, i a Gratallops i l'Escala, els vins del Priorat. 

Ací, a la Universitat Rovira i Virgili, he tingut el privilegi de poder col- 
laborar amb col-legues distingits com ara Josep Sànchez Cervelló, Alberto 
Reig Tapia, Montserrat Duch, Joan Maria Thomàs i Xavier Moreno Julià, i 
ja fora de la història, amb aquest geni de la informàtica, Manel Sanromà. 
Aquestes connexions van culminar al setembre de l'any 2013 quan el seu 
predecessor, el rector Francesc Xavier Grau Vidal, em va concedir l'honor 
de poder dictar la conferència inaugural del curs acadèmic. 

Així en aquest recorregut de Catalunya, Tarragona i la URV he arribat 
ací, però això no respon a la pregunta que em fan amb frequència, és a dir: 
com vaig fer el viatge d'un barri obrer de Liverpool no només a Tarragona 
sinó a dedicar la meva vida professional a la història d'Espanya. Atès que 
he respost molt sovint, ací ara només en faré un curt resum. Liverpool va 
ésser una ciutat molt castigada pels bombardeigs alemanys. Durant la meva 
infantesa i adolescència, allò, el Blitz, va ésser tema constant de la conversa 
dels adults i dels jocs dels nens, petites batalles entre britànics i alemanys, 
i després la construcció de maquetes d'avions de la guerra, Junters i Mes- 
serschmidt, Hurricane i Spitfire. De tot això va néixer un gran interès per la 
guerra mundial i sobretot pels seus orígens. Evidentment, hi ha altres coses 
de Liverpool que van contribuir a la meva formació. El sentit de comunitat 
dels veins d'un barri pobre, un sentit fomentat pels meus avis, ha tingut molt 
d'influència en els meus llibres. No puc dir amb certesa si allò que ha dit el 
professor Reig respecte al lloc preferent que l'Everton ocupa en el meu cor 
és rellevant. És veritat i he de dir que he après molt de l'Everton, que també 
m'ha servit en la meva feina —reforçar aquell sentit de comunitat i saber 
perdre a més de guanyar. 

Bé, tornant a les coses concretes. Tot i que vaig tenir la sort de guanyar 
una beca per estudiar història a la Universitat d'Oxford, la carrera univer- 

sitària allà era molt tradicional, més aviat centrada en la història medieval 
i moderna i questions constitucionals. A més a més, molts professors van 
creure amb un cert menyspreu que la història contemporània era feina de 
periodistes. Per tant, no seria fins a la meva sortida d'Oxford i passar a la 
Universitat de Reading per fer un màster en Història Contemporània que 
vaig poder estudiar les coses que més m'interessaven. Vaig tenir la sort de 
començar a investigar a fons els anys trenta i la Guerra Civil espanyola amb 
el professor Hugh Thomas. Crec que agafar-ne una addicció va ésser només 
questió d'un parell de mesos. Vull dir una addicció a l'estudi de la Guerra 
Civil, no al professor Thomas. Per tant, havia sentit la necessitat d'aprendre 
el castellà. 

Després de fer el màster a Reading, vaig tornar a Oxford per fer el doc- 
torat sobre els orígens socials de la Guerra Civil. Es va publicar la meva 
tesina de màster i al començament dels meus estudis doctorals, el professor 
Thomas va convèncer-me que calia enviar-ne un exemplar a Herbert Sout- 
hvvorth, el gran historiador excèntric americà. Southvvorth havia treballat a 
Nova Yorle en una agència de notícies per a la República espanyola durant 
la Guerra Civil. En dedicar la seva vida a estudiar la Guerra Civil, seria 
després autor d'obres clàssiques com ara El mito de la cruzada de Franco i 
La destrucción de Guernica. Aviat vaig arribar a tenir una relació més aviat 
filial amb ell. D'ell vaig aprendre moltíssim empíricament, teòricament i so- 
bretot humanament fins al punt de convertir-se Herbert en la més important 
inspiració del meu treball. 

Toti així, potser la lliçó seva més important la vaig aprendre amb la seva 
mort. Aquella lliçó fou molt senzilla: fou que tant de saviesa desapareix amb 
la mort del savi. Tanta era la saviesa seva que amb prou feines es podria ha- 
ver estalviat tota. Malgrat això, es va estalviar-ne quelcom, milers de llibres 
a la Universitat de Califòrnia, alguns d'altres i uns papers al Museu de la Pau 
a Gernila, però moltes coses seves no s'han conservat. Per tant, sempre he 
fet un esforç per ésser disponible al alumnes i als lectors tot el que pugui. 

Parlant de Southvvorth i dels seves lliçons, ens torna finalment ací, a 
Tarragona. Hi havia una connexió molt important entre Southvvorth i Cata- 
lunya. Ell n'era un gran amic i em sembla no massa agosarat dir que també 
un gran suport al president exiliat Josep Tarradellas. Fa uns minuts el pro- 
fessor Reig Tapia ha esmentat el meu donatiu al Monestir de Poblet. En part 
era per això que acabo de dir de la saviesa perduda de Southvvorth que 
vaig acceptar un suggeriment del meu amic Antoni Vives de deixar el meu 

arxiu a Poblet. Tanmateix, hi havia una altra raó que, aleshores, no coneixia 
i que vaig conèixer fa poc. A Poblet hi ha una correspondència voluminosa 
entre Herbert i el president, i entre sengles dones, Antònia Macià i Suzanne 
Maury, una correspondència que em va confirmar el grau d'amistat entre 
totes dues famílies. 

Amb aquest breu recorregut per la meva vida i, sobretot, la meva vida 
diguem-ne catalana, he estat acostant-me a Tarragona i a aquesta universi- 
tat. La Universitat Rovira i Virgili gaudeix ara d'una ben merescuda repu- 
tació internacional digna del nom del gran Antoni Rovira i Virgili. Per tant, 
Senyor Rector, sóc molt conscient de l'honor que em fa i el privilegi de 
poder considerar-me d'ara endavant una petita part de la Universitat Rovira 
i Virgili. Moltes, moltes mercès. 

$$ Paraules de benvinguda 
pronunciades pel Dr. Josep Anton Ferré Vidal 
Rector Magfíc. de la Universitat 


Benvolgut Dr. Paul Preston, 

Sr. President del Consell Social, 

Sr. Secretari general de la URV, 

Professors Josep Sànchez Cervelló i Alberto Reig Tapia, 

Senyores i senyors claustrals, 

Rector Arola, 

Distingides autoritats, 

Pare Abad de Poblet, 

Membres de la comunitat universitària de la URV, 

Senyores i senyors, 

És tot un honor i un privilegi donar la benvinguda al nostre Claustre al 
Prof. Paul Preston, i ho faig amb molt de gust, tant a títol personal com en 
nom del tots els membres de la Universitat. 

Com saben, l'acte d'investidura d'un doctorat honoris causa és el de 
màxima solemnitat per a la comunitat universitària en el qual s'integren al 
nostre claustre persones que s'han distingit per la seva activitat en benefici 
de les arts, la cultura, les ciències i per a aquest acte reservem també la 
litúrgia que ens evoca el paper cabdal que, des de fa segles, té la institució 
universitària en la societat, per al desenvolupament de la qual preserva i fa 
avançar el coneixement. 

l és a partir d'aquest reconeixement que la Universitat també es defineix, 
doncs les persones que s'han integrat a la URV en un acte solemne com el 
d'avui expressen al món quins són els nostres referents d'acompliment aca- 
dèmic, artístic, cultural o en el servei a la societat. I la seva incorporació al 
Claustre de la URV ens aporta, de la seva banda, honor i també reconeixe- 
ment. És per això que, per orgull nostre, presideixen l'entrada a la Universitat. 

Els professors Josep Sànchez Cervelló i Alberto Reig Tapia, en la seva 
laudatio, han posat de manifest tots els mèrits acadèmics i científics que 
fan mereixedor al professor Preston de la màxima distinció acadèmica que 
atorga la Universitat i que hem pogut apreciar en la magistralis lectio amb la 
qual el doctor Preston ens ha obsequiat. 

La distinció de Doctorat Honoris Causa vol sempre emfatitzar valors de 
la nostra universitat i en aquesta ocasió són molts els valors que es personi- 
fiquen en el Dr. Preston. 

En primer lloc, el professor Preston és referent del rigor científic i l'es- 
perit crític que fan avançar la ciència i el coneixement i que són el veritable 
fonament del concepte d'universitat. Doncs és només a partir d'aquests dos 
grans patrons de funcionament quan la Universitat pot desenvolupar amb 
fortalesa el seu compromís de transmissió de coneixement a la nostra so- 
cietat. I és la recerca del Dr. Preston la que ha estat presidida per aquesta 
excel-lència científica. 

En segon lloc, voldria destacar que aquest alt coneixement adquirit, el 
prof. Preston l'ha transmès al llarg de tota la seva vida acadèmica a través, 
d'una banda, de la formació dels estudiants i de les noves generacions aca- 
dèmiques i, d'altra banda, a la societat en general, en aquest cas, a través 
dels nombrosos llibres que ha escrit. Així, és un referent pels que tenen 
l'ofici de la història i la seva manera d'explicar-la no només lloa l'ofici sinó 
que n'alimenta l'afició dels que cultiven el seu esperit tancant el televisor i 
llegint un llibre. 

I, com a universitat, ens sentim plenament reflectits amb aquest visió, 
doncs sempre hem entès el sentit d'Universitat situant l'activitat investiga- 
dora com a eix essencial per a la qualitat docent i la transferència de conei- 
xement a la nostra societat. I és per aquest motiu que vàrem posar especial 
èmfasi, des del vell inici, en bactivitat investigadora. (Un fet que ha dut a la 
URV, a ser destacada per segon any consecutiu, per la revista Times Higher 
Education, com una de les 100 millors universitats del món de les creades 
en els últims cinquanta anys). 

I, finalment, voldria destacar un tercer aspecte, un tercer valor que ente- 
nem que incorpora el Dr. Preston. Aquest és que aquesta excel-lència aca- 
dèmica i científica l'ha realitzada sobre la nostra història més propera, i a 
més, en un dels seus episodis més tristos i obscurs, com és la Guerra Civil. 

l l'anàlisi rigorós que hi ha aportat el professor Preston ha esdevingut 
fonamental per conèixer-nos a nosaltres mateixos, per saber del nostre pas- 
sat i disposar, així, d'un instrument fonamental per a la comprensió del 
present i l'enfocament del futur. Si bé, tal i com estan les coses cada vegada 
caldrà llegir menys per entendre com eren aquests que es van aixecar en 
armes contra el govern legítim de la República...n'hi haurà prou en llegir la 
premsa. 

Per tant, podem convenir que recerca d'excel-lència, mestratge i difusió 
del coneixement sobre un referent històric propi configura el conjunt de va- 
lors principals de la investigació del Dr. Preston. Un treball que estat objecte 
de reconeixement per part de la nostra societat en múltiples modalitats i de 
forma continua des de fa anys. 

Són, doncs, aquest conjunt de valor, els que avui en aquest acte expli- 
citem de nou com a eixos també del nostre capteniment com a universitat. 

Per tant, com els deia, avui celebrem l'entrada al nostra Claustre d'un 
referent, no només del que volem ser sinó també del que som com univer- 
sitat. 

Professor Preston, gràcies per acceptar la nostra distinció, que més que 
honorar la vostra persona ens honora a nosaltres mateixos, la vostra in- 
corporació al Claustre prestigia la Universitat Rovira i Virgili i ens obliga a 
treballar per ser dignes d'aquest prestigi. 

Avui, amb el màxim reconeixement dels vostres mèrits, adquiriu el com- 
promís de representar la Universitat Rovira i Virgili, que de ben segur realit- 
zareu amb afecte. Rebeu l'enhorabona més cordial, en nom propi i en el de 
tota la comunitat universitària, que des d'avui és també la vostra. 

Moltes gràcies. 

